562/2016

Aðilar deildu um mörk milli fasteiganna Fagurhóls í eigu B og L og Grásteins í eigu M og Ó. B og L miðuðu kröfu sína um mörkin við teikningu frá árinu 2001, sem var endurskoðuð á árinu 2002, en M og Ó við lóðarblað frá árinu 2006. B og L keyptu land sitt úr landi M og Ó með kaupsamningi og afsali á árinu 2009. Í afsalinu var vísað til fyrrgreinds lóðarblaðs, sem var með hnitsetum mörkum, og sagt að stærð landsins samkvæmt þeirri teikningu væri 97,5 ha. Talið var að með afsalinu hefðu B og L því ekki getað öðlast eignarhald yfir stærra landi úr eign M og Ó, eins og þau miðuðu kröfu sína við. Í því sambandi gæti engu skipt afmörkun landsins á teikningunni frá árinu 2002 og samskipti aðila allt aftur til ársins 1996 þegar M og Ó keyptu í öndverðu allt landið. Voru M og Ó því sýknuð af kröfu B og L.

Dómur Hæstaréttar.

Mál þetta dæma hæstaréttardómararnir Þ-kk-nf Ö-kk-nf, Ó-kk-nf B-kk-nf Þ-kk-nf og B-kk-nf B-kk-nf.

Áfrýjendur skutu málinu til Hæstaréttar 5. ágúst 2016. Þau krefjast þess að viðurkennt verði að landamerki milli jarðanna Fagurhóls, landnúmer 196052, og Grásteins, landnúmer 174770, í Rangárþingi ytra, liggi frá þjóðvegi 271 sem er punktur 14, hnit X435450.15 og Y377555.43, þaðan 756 metra eftir miðjum veginum heim að Grásteini og Fagurhól að punkti 13, hnit X436185.30 og Y377733.16, þá 154 metra eftir miðjum skurði sem liggur í suð-austur að punkti 12, hnit X436306.52 og Y377637.88, þá 91 metra í aust-norðaustur að hæð sem nefnist Fagurhóll eða punkti 11, hnit X436391.94 og Y377669.28, þaðan 154 metra meðfram hólnum út á miðjan veg að Fagurhól eða punkti 10, hnit X436502.69 og Y377776.36, þá 173 metra eftir miðjum vegi að punkti 9 sem er sunnan Koltjarnar, hnit X436674.79 og Y3777792.63, þaðan 218 metra í suður að punkti 8, hnit X436689.43 og Y377575.08, þaðan 367 metra í austur að punkti 7, hnit X437056.04 og Y377594.87, þaðan 343 metra í norður að punkti 6, hnit X437039.77 og Y377937.48, og loks þaðan 1.230 metra í austur að Rangá eða punkti 5, hnit X438268.92 og Y377979.00. Þá krefjast þau málskostnaðar í héraði og fyrir Hæstarétti.

Stefndu krefjast staðfestingar héraðsdóms og málskostnaðar fyrir Hæstarétti.

Eins og greinir í hinum áfrýjaða dómi lýtur ágreiningur málsins að mörkum milli fasteignanna Fagurhóls í eigu áfrýjenda og Grásteins í eigu stefndu, en þær eru í Rangárþingi Ytra. Áfrýjendur miða kröfu sína um mörkin við teikningu frá árinu 2001, sem var endurskoðuð í október 2002, en stefndu við lóðarblað frá árinu 2006.

Áfrýjendur keyptu land sitt úr landi stefndu með kaupsamningi og afsali 25. mars 2009 sem mótekið var til þinglýsingar 30. apríl sama ár og fært í þinglýsingabók 4. maí það ár. Í afsalinu var vísað til lóðarblaðsins frá árinu 2006, sem er með hnitsettum mörkum, og sagt að stærð þess samkvæmt þeirri teikningu væri 97,5 ha. Með afsalinu gátu áfrýjendur því ekki öðlast eignarhald yfir stærra landi úr eign stefndu, eins og þau miða kröfu sína við. Í því sambandi getur engu skipt afmörkun landsins á þeirri teikningu frá árinu 2002, sem áfrýjendur vísa til, og samskipti aðila allt aftur til ársins 1996 þegar stefndu keyptu í öndverðu allt landið. Með þessari athugasemd en að öðru leyti með vísan til forsendna hins áfrýjaða dóms verður hann staðfestur.

Eftir atvikum er rétt að málskostnaður á báðum dómstigum falli niður.

Dómsorð:

Héraðsdómur skal vera óraskaður.

Málskostnaður í héraði og fyrir Hæstarétti fellur niður.